Tirsdag er dagen, hvor vi skal til stemmeurnerne for at vælge, hvem der skal sidde i vores by- og regionsråd de næste fire år. TV2 Nord er med fra alle de nordjyske kommuner og dækker valget intenst både på TV, på vores hjemmeside og de sociale medier. Du kan se en samlet plan for vores dækning i artiklen her. Reportere i alle kommuner Vi har sendt en live-reporter ud i hver kommune samt én til at dække regionen, og som i løbet af aftenen og natten vil give løbende opdateringer på valgets gang. På TV lægger vi ud med en nyhedsudsendelse klokken 18.23 på TV2 og Salto. Nyhedsudsendelsen er 20 minutter lang og indeholder et hurtigt overblik over dagens nyheder, hvorefter vi begynder på kommunalvalgdækningen. I nyhedsudsendelsen tager vi blandt andet en snak med valgforsker Johannes Andersen fra Aalborg Universitet, der vil gøre dig klogere på, hvor valget bliver allermest spændende. Herudover stiller vi igennem til vores live-reportere i Vesthimmerland, Aalborg, Frederikshavn, Hjørring og Læsø, der står klar til at give en opdatering på valgets gang, inden sendingen overgår til TV2 Live på TV og Facebook hele aftenen Fra klokken 19.30 tager vi igen sendefladen og har den herefter til midnat. Vi sender selv videre på Salto indtil senest klokken 02.00, hvor alle valgresultater fra kommunerne gerne skulle være i hus. I løbet af aftenen gæster flere politikere vores studie for at give deres syn på valgaftenen, som den skrider frem. Udover sendingen på TV2 og Salto bliver vores valgdækning oså transmitteret live på vores Facebookside , hvor der er mulighed for løbende at stille spørgsmål i kommentarfeltet. Blogs på vores hjemmeside Vil du gerne holdes opdateret på valget uden at skulle se vores TV-udsendelse eller live-sending på Facebook, er der mulighed for at følge med på vores hjemmeside. Vores web-journalister sidder hjemme på redaktionen, og fra klokken 18.30 vil de opdatere vores live-blogs for alle 11 kommuner samt regionen og giver dig det seneste nye i valgkampen. Vores live-blogs bliver løbende opdateret med valgresultater, politikernes kommentarer på de sociale medier, kommuneresultater og konstitueringer, når vi kommer så langt ud på natten. Kandidattest Er du stadig ikke helt afklaret med, hvor du skal sætte dit kryds, så kan du stadig nå at tage vores kandidattest på linket her , der kan give dig et praj om, hvem du skal stemme på.

Opsummering:
I dag er dagen, hvor vi vælger vores byråds- og regionsrådsmedlemmer. TV2 Nord er med på sidelinjen og dækker valget intenst på alle platforme.